title: За една тенденция при защитите на дипломните работи

maintext:
Няма да навлизам много навътре в научните и наукообразните разсъждения и затова няма да говоря надълго как в наши дни се променя в голяма степен законът на живота и от Нормалното, Гаусовото разпределение (с Камбановидната крива) се преминава към Степенното разпределение. Това означава, че по-рано имаше някаква средни (средностатистически) величини, параметри, критерии, значения, а сега такива няма и, образно казано, "за всеки влак си има пътници", това са "дългите опашки", с шансове да се случат са и малковероятните събития и да се възнаградят и малковъзможните усилия.
По-рано, например, в студентските групи (и в класовете) можеше да се "улови" (да бъде мислен, схванат) средноспособният, среднознаещият, средностатистическият студент (ученик).
И преподавателят можеше да преподава материала, ориентиращ се към този студент (ученик). Така и по-слабите студенти все нещо можеха да научат и то не малко, но и по-силните студенти нямаше да бъдат фактически твърде много ощетявани. Сега такава идеална ситуация все по-рядко съществува. Доста малка част от студентите знаят повече или са по-силно мотивирани, или са твърде по-амбициозни, или са по-трудолюбиви, а доста голяма част от студентите знаят по-малко или са дошли основно за дипломите, или са твърде по-малко амбициозни, или си имат всякакви други житейски грижи и несгоди... И няма средностатистически студент вече.
Каква е средната заплата в една фирма, ако висшият мениджмънт получава 50-100 пъти повече от редовите служители?
Става все по-трудно да се преподава. Към кого да се ориентираш? Ако към малцината силни студенти, то губиш една голяма част от останалите, те не могат да удържат на темпото. Ако се ориентираш към тях и снижиш прекалено нивото, губиш най-силните си студенти, за тях това е "фасулска работа", те започват да чувстват, че си губят времето или пък им падаш в очите.
Но това разслоение все повече важи и за преподавателите. Малцина са отлично подготвени и постоянно работят над себе си, актуализират непрекъснато лекциите си, следят всички "новинки". А мнозина я карат на рутина, разказват 15-20 години общо-взето едно и също, "вземат назаем" неща, прочетени не в цитираните книги, а у тези, които са цитирали съответните книги.
Ако аз прочета някоя монография от 600 страници и после напиша синтез за нея от 6 страници и някой колега прочете тези мои 6 страници, той като че ли знае за монографията колкото мен. Но само на пръв поглед. Да добиеш златно зрънце от тонове руда - това е колосален труд. И работата не е само в златното зрънце, а и в процеса на неговото добиване.
Когато се налага екип преподаватели да оценяват колективно нечий труд, то разслоението между тях си казва думата. И от това по странен начин печелят студентите, които добросъвестно или "добросъвестно" са преработили нечий труд, нечии идеи, нечия студия, нечие усилие - защото те звучат по-обичайно, по-познато, по-узнаваемо, повече в руслото на утвърденото и затова позволяващо на преподавателите по-обективно да оценят прочетеното или чутото. И губят студентите, които влагат предимно своя мисъл, повече творчество, повече самостоятелност, повече енергия.
Това за мен е тенденция от години насам при защитите на дипломните работи - екипът преподаватели като екип предимно на подсъзнателно ниво възнаграждава по-щедро работите, в които има по-малко лични усилия, по-малко лични виждания, лично творчество и лични тези, а игнорира в определена, но засилваща се степен работите с оригинален почерк, може би не със съвсем изпипани, но творчески пориви, със съвестни усилия да се направи нещичко поне научно, свое, самостоятелно, вместо да се отбие номерът.
Губят от това креативните, творчески настроените студенти, но губят и онези преподаватели, които се стараят да стимулират мисленето, стремят се да учат студентите да разсъждават, да анализират, да творят, а не да пишат разработки с цел просто да бъдат защитени и да потънат в небитието без да оставят следа, написани само защото няма как да станеш магистър, ако не защитиш дипломна работа. А нали целта е да защитиш. Значи тази цел ще оправдае средствата. И победителите не ги съдят...
14.12.2016 г.


title: О, Абсурдистан - твойто име е България!

maintext:
Действителността у нас е недействителна. Реша ли да перифразирам едно изказване за 60-те години на 20 век в САЩ, то ще прозвучи така след години: Ако имаш спомени за 10-те години на 21 век в България, значи не си живял по това време!
Абсурдността на случващото се у нас няма как да бъде един ден възпроизведена в стройни спомени.
Само тези няколко дни са достатъчни, за да осъзнаем колко необходимо е да си признаем, че България днес е една голяма и на практика невъзможна патолгия:
- президентът не знае какво иска, но иска да го постигне;
- премиерът е минал в нелегалност, но едва ли е в Симитли;
- цялата почтеност на лидерката на БСП е станала на решето заради Решетников;
- екзистенциалната темпоралност на агент Сава не му пречи на гносеологическата спатиалност чрез която пътят на България към Европа минава през Босфора и прави директна връзка с Байкало-амурската магистрала;
- рИформаторите и патрЕотите говорят, че вярват и вярват, че говорят коренно противоположни неща, но искат да правят съвместно правителство;
- върлият левскар Наско Сираков (нищо, че е показвал на левскарите задните си части в доста разголен вид) е спряган от медиите на медийния магнат, по съвместителство собственик на прекия конкурент на Левски и ЦСКА, за директор в ЦСКА;
- арогантен чалгамен дискутира законодателната и изпълнителната власт с арогантен безхаберник със седем-годишен мандат;
- държавата потъва, но си има много по-важни проблеми от това, та затова си тананика нещо за издислав и дупара;
- народът обича Русия, на която плащаме с неговите наши пари милиарди, а не обича Европа, която му дава милиарди нейни пари, за да могат политиците му (политиците ни) да ги усвояват за лични цели и да му отпускат някоя и друга пара за бог да прости или като пясък в очите.
- съдиите протестират за независимост, защото от тях нищо не зависи;
- правителството е в оставка и понеже не му остава нищо друго, опуква де що пара е останала из хазната и прави безумни назначения на свои кадри, които ще останат и след като оставката му стане факт не само де факто, но и де юре или беше обратното - не само де юре, но и де факто, нещо се обърках.
И как няма да се объркам, като абсурдната недействителност у нас може да побърка всеки...
Все повече имам усещането, че всичко, което се случва в страната ни е като във филма, а по-скоро и по-точно - като в сериала "Фарго".
О, Абсурдистан - твойто име е България!
09.12.2016 г.

fasttext_language: bg


title: Никога досега у нас...

maintext:
Колега тръгва на лекция. Гледам го - умислен. Казва ми:
- Как да си събера мислите за сигурността, като умът ми не го побира всичкото това, което се случва с нея?
Така е. Все по-трудно, направо апокалиптично трудно става да се преподава сигурност. Защото всеки път, когато обясняваме Как трябва да бъде на теория, от аудиторията ни питат А защо е така на практика?
Никога у нас теорията и практиката на сигурността не са се разминавали толкова драстично.
Никога у нас властта не е действала толкова демонстративно без наука, с игнориране на науката, въпреки науката, напук на науката.
Никога у нас не е имало такова брутално игнориране на младите хора, доктори и магистри, обучавани в тези 2-3-4 наистина стойностни висши учебни заведения в сигурността - властта не им дава абсолютно никакъв шанс, а ако взема някои завършили нещо свързано със сигурността, то е от периферни, повърхностно обучаващи, раздаващи дипломи срещу пари на студентите, действащи с корупция и ченгесарлък псевдоуниверситети, в които няма никакъв контрол водят ли реален и качествен учебен процес, какво учат, доколко то е съвременно и свързано с действителността днес.
Никога у нас не е имало толкова зле и непрофесионално управлявана, толкова драматично разстроена и властово парализирана, толкова неефективно обезпечавана с ресурси и пронизана от корупция, толкова кадрово репресирана и с анти-професионализъм изтощавана система за национална сигурност.
13.12.2016 г.
P.S.
Имаше една удивителна снимка - в Африка детенце едва-едва живо, а наблизо дебне лешояд.
Това си представих, когато като мнозина ФБ приятели си помислих как са накацали около Хитрино едни фирми на хора, които са директно във или приближени на властта, дебнейки парите, които ще се изсипят там през пръстите Му.
Някога, като бях в президентството, дойде един добре охранен бизнесмен и ми каза - ти ми дай здрава връзка в Комисията, която отпуска помощите при бедствия и повече не му мисли, цял живот ще можеш да си пишеш книгите и четеш лекциите и материална нужда няма да имаш никаква!


maintext:
Слушам "по телевизията" подаващи правилния отговор въпроси:
- Правилно ли реагираха компетентните отговори?
Студентите, които прохождат в науката за сигурността знаят, че редичката е в следната последователност:
Прогнозиране-->Ранно сигнализиране-->Превенция-->Реагиране
Днес сме в Рисковото общество, в Обществото на риска. Основното при него е Прогнозирането и особено Ранното сигнализиране. Даже Превенцията е вече крайно недостатъчна. Система, която може единствено да реагира (друг е въпросът как тя реагира и той не е журналистически, а стратегически, системен, структурен, управленски), пИши я бегАла...
Но това е коренно различен начин за мислене и действие, на поведение. То е непосилно и органично чуждо за днешните (и в последните години) управляващи. Те хал хабер си нямат от него. Те са останали някъде в 20 век по отношение на управлението на сигурността. Сега нормалните държави говорят с коренно различна терминология, която изисква не просто друга управленска култура, но и друга интелектуална култура – сценарийно прогнозиране, стратегическо проектиране, дългосрочно моделиране, управление на риска, диагностика на уязвимостите, критична инфраструктура, ранно сигнализиране... Това са мениджърски категории и технологии, които първите лица в системата за сигурност, а и на държавата ни като цяло не могат да произнесат, камо ли да усвоят, да си променят мисленето.
И как да могат? Ето, ние в няколко стойностни университета (макар и малко на брой, да не се бъркат с фабриките за производство на дипломи срещу семестриални такси) обучаваме млади кадри, които обаче не са калинки, не са сърдечни приятели и приятелки, не са политически парашутисти, не са корумпирани или не са заминали още от България, потресени от отношението на властта към тях - и никой не ги иска, тряскат им вратите на системата за национална сигурност под носа.
То и образованието в националната сигурност на какви ли не безумия е подложено - тотален контрол и административен гнет от сарайско направление, което ченгесарски контролира всички оценяващи, акредитиращи, наблюдаващи, позволяващи и забраняващи структури в държавата по отношение на науката за сигурността; намеса със солдафонски ботуши и фелдфебелски манталитет със свещената простота на блажения не-знаещ в качеството на образователния процес; трудна реализация, както казах, на отлично образованите и умни млади кадри; пълно самоотстраняване на държавата от този процес. Но някак се справяме. Мъчим се да даваме съвременно образование - не поради съответните министерства, ректори, биг босове и главнокомандващи парада, а напук и въпреки тях.
Въобще, цялата система от системи в националната сигурност, вкл. външна политика, отбрана, сигурност (спецслужби), вътрешен ред, гражданска сигурност, наука, образование, управление, ресурси, нормативна уредба, информационно обезпечаване и т.н., и т.н. се нуждае от одит, от преглед, от преосмисляне, от връщане в полето на сигурността. Иначе както си седим, ще се чуе, да цитирам печалната шега на мой колега, Козлодуйски бряг Бум! И тогава за България ще се говори само в минало свършено време.
А как иначе може и трябва да се говори за държава, която е поверила националната си сигурност на заклети дилетанти, а пък обществото и пет пари, какво ти пет пари, пукната пара не дава за националната си сигурност...
10.12.2016 г.


title: То бива, бива, но чак пък толкова не бива

maintext:
Не преувеличавам като казвам, че тези дни ми се обадиха или ми писаха мнозина приятели, познати и дори просто редови хора от системата за гражданска защита и въобще от системата за национална сигурност, за които досега не бях чувал.
И всички те твърдяха практически едно и също относно властовите реакции, обяснения, увъртания и пиарни акции покрай трагедията в Хитрино:
То бива непрофесионализъм, то бива аматьорство, то бива дилетантство, то бива импровизации, но чак толкова не бива!
Аз споделям това мнение и убеждението ми, че не греша нараства в резултат на гореспоменатите ми контакти през последните няколко дни.
Но както вече писах, мен не ме тревожи само въпиющият непрофесионализъм. Мен ме тревожи и кощунствената злоупотреба на властта с тази трагедия. В това има нещо гротескно, нещо лешоядно, нещо недопустимо. Има и нещо, опасявам се, което пипа там, където не се пипа, защото е свързано с Бог, със свещените книги и сакралните истини, с най-съкровените и неизменни части на човешкия морал и на вечните критерии за порядъчност, принципност, етичност, нормалност. За това рано или късно, така ме е научил Животът, ще има разплата, де дойде сметката. Такива нравствено-социални перверзии не остават, страхувам се, ненаказани.
Днес мой приятел, целият преливащ от потрес и възмущение ми каза: За тези хора няма нищо свято! И да нямаше Хитрино, те щяха да го измислят, само и само да запазят властта си!
15.12.2016 г.
P.S. 1.
То и така си беше ясно цялото туткане на все-още-президента. Толкова е прозрачен, че даже се вижда през него като през вакуум, съвсем остана без сянка, сигурно това му и същността - човек без сянка. Даже сянка не може да има, камо ли нещо като местенце, като следичка в Историята. Един запис - От-До.
Струва ми се, че пак и пак, отново и отново, за пореден път все същото ни се разиграва прекалено аматьорски и твърде нахално пред очите - онова, за което народът казва:
Ти го гониш от вратата, то напъва да влезе през прозореца...
P.S. 2.
Мой студент преди малко си поговори с мен за мъките и болките, които баща му изпитва като гледа "отвътре" какво се случва в националната сигурност и се чуди има ли смисъл и той да се обвързва с тази система. Накрая направи следния коментар:
Правим се на много хитри, но
за разплата ни връхлита Хитрино...


title: Хитрино - поредната камбана за глухите ни уши

maintext:
Днес се видяхме с мой добър познат, който вдига бариерата пред една частна фирма и е освободен преди няколко години от Гражданска защита, за да се даде мястото му на наше момче, хал хабер си нямащо от това, с което ще се занимава. Ето мнението му едно към едно, предадено отчасти с мои думи:
- В България никой не спазва никакви норми и стандарти - това оскъпява процеса и по-изгодно е да се даде подкуп на проверяващите да си затварят очите.
- Всичко е амортизирано, остаряло, износено, изхабено, отдавна излязло от ефективна употреба, но се използва, защото не се инвестира в такива неща, шефовете предпочитат да влагат парите си в луксозни коли, недвижимо имущество, жени и хазарт.
- Никой никъде не подготвя кадри за редица професии или ако ги подготвя, то прави това през пръсти, без старание да ги научи нещо, с отбиване на номера - затова утре ще ни лекуват неспособни лекари, ще ни обучават неспособни учители и преподаватели, ще ни гасят пожарите неспособни пожарникари, ще ни возят неспособни машинисти, ще ни охраняват неспособни полицаи, ще ни защитават неспособни военни, ще ни управляват неспособни политици. И най-важното - не само неспособни, но отучили се и ненаучили се да се подчиняват на дисциплина, да съблюдават правила, да анализират ситуациите, да вземат решения. Те няма да имат опит, на който да се опрат, интуиция, на която да разчитат, умения, на които да се уповават, знания, които да прилагат.
- Повсеместно у нас се плоди и размножава безотговорност - всеобщ непукизъм, ставащ все по-жесток егоизъм, пренебрегване на всякакви ценности и задръжки, разпасаност във всякакъв план - национален, професионален, социален, личен.
Най-тежките последици от това, което се случва в страната ни е изхвърлянето зад борда на професионализма като базисно изискване към когото и да било и за каквото и да било. Професионализмът у нас толкова вече не се котира, че става неизгоден във всяко едно отношение, превръща се в минавка, в прецакване. Създава се поквара, възниква илюзия, че може без него - и на ниво държава, и на ниво фирма, и в образованието, и в здравеопазването, и във всички сфери на сигурността.
Някои катастрофи са видими, защото представляват особен вълкодавски и хиенски медиен интерес и са свързани с body-counting, с броене на трупове. Но катастрофи се случват повсеместно.
Катастрофа е здравеопазването и само такива като мен, чийто близък го закъса, знаят, че това е така.
Катастрофа е образованието - виждам го по децата и внуците ни.
Катастрофа е моралът ни - пълно с дегенериращи същества.
Катастрофа е разузнаването ни - с връзкарство и тотална липса на контрол от държавата, навсякъде по света и у нас са плъзнали всякакви перекендета, чийто речник е от 200 думи, които си гонят келепира и избиват парите, вложени, за да се докопат до заветния мандат зад граница или събират пари за него.
Катастрофа е абсолютно всичко, което е свързано с гражданската ни защита.
Никой ли в тази държава не си дава сметка върху каква тънка мембрана над каква дълбока пропаст се изтяга блажено народът ни и какво го чака, когато тази мембрана се спука? А тя е тръгнала вече да се пука. Хитрино е само поредната камбана, която се опитва да кънти, без да подозира, че ушите ни отдавна са станали глухи за тревожното й биене.
11.12.2016 г.


title: Нашите университети: Единственият проблем - учебният процес! Да го премахнем!

maintext:
Мой колега, професор от един университет ме помоли за по-старичка книга - било нужно да направи някои справки с цитатите.
Аз го питам:
- Как са при вас нещата, ти поне имаш ли с какво да се похвалиш, че аз като гледам май нямам, защото животът непрекъснато се оказва по-непредсказуем дори от най-развинтената фантазия и най-унилия реализъм.
А той ми казва:
- В нашия университет имаме един голям проблем и това е учебният процес. Ако се освободим от него и го премахнем, тогава ще настане такъв живот! На началствата и администрацията така ще им олекне! Ще им остане време за всички други къде-къде по-важни неща - тържества и празнувания, церемонии и ритуали, процедури и проверки, съвети и събрания, високопарни отчети и всеотдайни натягания пред властта. За жалост, на всичкото това пречи учебният процес. Но да се надяваме, че няма да е задълго. По въпроса се работи - отдавна и все по-успешно.
08.12.2016 г.


title: Заложници на огромно, нарцистично его

maintext:
Уж нищо вече не може да ме изненада в този живот, но изглежда не е така. Потресаващо е как Той използва една голяма трагедия,за да си прави личен ПиаР, за да си качи разклатения рейтинг и да се върне в управленското поле, от което изпадна заради своите груби грешки и неадекватната си представа за процесите и настроенията в страната ни...
За моята ценностна система това граничи с кощунство!
Би трябвало поне нещо да ни възпира, да има нещо поне свято, което не може да се превръща в заложник на политическите ни амбиции.
Ние всички сме заложници на едно огромно, нарцистично его. Личното ми мнение е, че тук не може да се подхожда с разумните критерии за оценка и преценка; ние постепенно прекрачихме в обществения си живот отвъд нормалността, навлязохме в болезнените, в болестните състояния и поне на мен ми става страшно за България. Цялата управленска вакханалия тези дни, трагикомедията около мандатите - това вече наистина не е нормално, това говори за дълбоки увреждания в политическото поведение, говори за патологии с метастази в психиката на властниците. А демокрацията е политическо битие, опериращо в нормалността, тя е и закон, и процедура, и механизъм, и начин на живеене, на съвместно общежитие, от което има полза и смисъл само в нормалността. Демокрация с ненормалност в политическия връх, с патологии в употребата на политическата власт - това е нещо, ужасно близо до зловещата атмосфера, описана в "Полет над кукувиче гнездо"...
Бях започнал да пиша това, когато разсъждения за абсурдността на властническото поведение ми прати на лични мой Фейсбук-приятел, който казва, че като държавен служител няма правото да сподели на глас мнението си. Не ги публикувам, макар че са много точни, защото не мога да играя дори неволно ролята на пощенска кутия, в която оставят разсъжденията си с молба аз да ги направя публично достояние... Често цитирам мои приятели, но когато мислите им са споделени по време на наш словесен и писмен диалог. Т.е. в някакъв смисъл и моето мнение е послужило като спусков механизъм за тези мисли или поне е провокирало приятеля ми, да поспори с мен или да ме допълни, или пък да каже нещата много по-добре, отколкото това мога да направя аз самият.
14.12.2016 г.


title: В националната ни сигурност всяко ново Хитрино е неминуемо - ние няма как да надхитрим Съдбата и естествената логика на разпада!

maintext:
Бог да прости загиналите в Хитрино и да пази ранените!
Рано е да се каже какви са причините, трагедии се случват.
Но, ние, хората, които познаваме реалното състояние на цялата ни система за гражданска сигурност, отдавна алармираме, че държавата ни е разбила всички свои жизненоважни структури и насъщни подсистеми, обезкървила ги е управленски, ментално, материално, информационно и човешки, няма инструменти за превенция, камо ли за ранно сигнализиране. Гражданска защита е полуунищожена, натикана под шапката на Пожарната. Нещо повече, в правния мир на институционална България вече няма понятието "Гражданска защита"! Затова се създават частни фирми с това название!
Създателите им искат да покажат абсурдността на едно от най-големите престъпления през последните години - съсипването на мрежата от способности и специалисти, от first responders, наричана Гражданска защита!
Затова в България въпросът е не Дали ще се случват трагедии - отговорът на този въпрос е вече известен и той е Да, да, да, да, за жалост и уви.
Въпросите са Кога, Колко често, Какви ще са те и Какъв ще е мащабът на последиците?
Не може Държавата да се управлява корумпирано, безотговорно, неграмотно, неуко, дилетантски и през пръсти и да се надяваме, че ще си живеем безаварийно и без-извънредно.
-- В националната ни сигурност в днешното състояние всяко ново Хитрино е неминуемо - ние няма как да надхитрим Съдбата и естествената логика на разпада!
-- В националната ни сигурност отдавна Куцото пиле Господ не го пази.
-- В националната ни сигурност от доста време вече не може да се надяваме сляпо на двата наши фактически принципа в нея: Дано ни се размине! и На нас това няма да ни се случи!
-- В националната ни сигурност има един суров и безпощаден закон - Колкото по-малко е тя, толкова повече процеси и явления стават проблем на националната сигурност, стават Национална сигурност.
-- В националната ни сигурност дори малките грешки, малките неграмотности, малките симулации на управление и малките имитации на нещоправене неизбежно имат огромни последици.
А аз отдавна вече съм се убедил, че не става дума за "малки", а за "големи". Все повече - за драматично "големи" безхаберия.
Никога след Освобождението България не е управлявана толкова зле от толкова слаби властници без грам националноотговорно мислене и без капка стратегическа визия, без елементарно владеене на съвременните мениджърски технологии и без нищожен минимум модерен интелектуален капацитет...
Господи, кога ли този наш скован от заблуди, илюзии, кокоша слепота и обществена парализа народ ще осъзнае, че каквито хора си избира да го управляват, такива ще са и бедите, които ще му се случват или успехите, които ще го радват???
Връзката е пряка. Тя е непосредствена.
Неотменима - като разплатата за затихващата ни държава и спихващата ни се държавност.
10.12.2016 г.


title: Ние всички сме в една лодка

maintext:
Знам, че мнозина ще реагират остро на това, което сега ще напиша, но...
Когато Ружди Ружди спечели първата ни и единствена от много години насам олимпийска титла в Рио, той бе българин, голям българин, истински българин, българин с голяма Буква.
А сега нападателят в берлинското метро не бил българин, бил циганин.
В първия случай признанието бе за България. Във втория случай срамът бе за България.
Ние всички сме в една лодка - българската. и български българи, и български турци, и български цигани, и български евреи, и български арменци и останалите български граждани, селяни, поданици и селяндури в България.
И можем само заедно да доплуваме от този край на Времето, където е Настоящето на България, до другия край на времето, където е бъдещето където е Бъдещето на България.
Но трябва да се замислим, че, както се казваше една стихосбирка на добър наш и забравен поет някога "Самоубийствено живеем".
Аз затова горещо препоръчвам книгата на Тило Сарацин "Германия се самоунищожава. Как подлагаме страната си на риск", защото тя дава методология за осмисляне на процесите и у нас, за написване на българската книга "България се самоунищожава. Как подлагаме страната си на риск".
Иначе ще продължим да си живеем както досега. А аз още с първия си материал като секретар на президента Първанов през януари 2002 г. бях формулирал като стратегически риск за националната сигурност демографската криза във всичките й - политическо, икономическо, социално, финансово, културно, свързано със сигурността, идентичностно, етно-религиозно и др. измерения - криза, превръщаща се постепенно в катастрофа. Мисля, че тя вече се превърна в катастрофа. И ние се намираме в посткатастрофична ситуация. А това изисква качествено различен мениджмънт. Мениджмънт, който не е намерил своите съвременно мислещи и владеещи модерни социалнополитически технологии управляващи.
Тези сега такива технологии не владеят, те са несъвместими с тях - и като менталност, и като манталитет... Те са опасни даже не за Бъдещето на България, опасни са дори за нейното Настояще.
14.12.2016 г.


authors: Агро Пловдив

title: До 31 март 2017 г. биопчеларите трябва да поставят табели с кодове на кошерите

maintext:
До 31 март 2017 г. пчелните семейства, участващи по мерки „Биологично земеделие” и „Агроекология и климат” от Програмата за развитие на селските райони 2014-2020 г., трябва да бъдат вписани в интегрирана информационна система на БАБХ- ВетИС. Това се изисква във втория вариант на проект на Наредба за допълнение на Наредба № 10 от 2015 г. за условията за регистрация и реда за идентификация на пчелните семейства, който е публикуван на страницата на МЗХ. Първият вариант бе през октомври тази година и изискванията в него се отнасяха за всички пчелни семейства в страната. В последния се конкретизира, че специалните идентификационни табели за семействата са изискване към биологичните пчелари и участващите в мярка 10 на ПРСР.
Приетата през април 2015 г. Наредба 10 изискваше идентификационен номер на пчелното стопанство като животновъден обект, а номерът на пчелните семейства се изписваше с боя върху самите кошери.
Прочети още: И пчелните семейства с „ушни марки“ – табели с баркод за сметка на пчеларя


title: Предколеден скок на вносни домати и салати, спад на зелето

maintext:
В края на седмицата вносните домати поскъпнаха с 8.9 процента, а българските с 4.5 на сто. Въпреки по-слабото увеличение на родния червен зеленчук, той все пак е на доста по-висока цена спрямо вносния. Цената на БГ доматите на тържищата е 1.85 лв./кг спрямо 1.46 лв., колкото струват експортните, съобщава последният бюлетин на Държавната комисия по стокови борси и тържища (ДКСБТ).
С цели 13.2 процента порасна за седмица цената на зелената салата, която се продава на едро за 0.60 лв./брой.
Значителен ръст има и при цената на вносните краставици – с 8.9% до 2.45 лв./кг. Въпреки поевтиняването от 4.4 процента, българските са напред с цена 2.85 лв./кг.
При плодовете чувствително се е вдигнала за седмица цената на ябълките. Те са вече с едрова цена 1.35 лв. при увеличение от 16.4%.
Най-значителен спад е отчетен при зелето – минус 16% до 0.42 лв./кг, вероятно защото по това време на годината в домакинствата се употребява кисело зеле. Другото по-забележимо намаление е при портокалите. Те струват 1.13 лв. след 5% надолу.


authors: Агро Пловдив

description:
Снимка на Express.co.uk

Вторични огнища на Инфлуенца А (грип) при домашни птици в животновъдни

title: Още огнища от Инфлуенца А по птиците в Пловдивско - в Раковски, Брезово и „Марица“

maintext:
Вторични огнища на Инфлуенца А (грип) при домашни птици в животновъдни обекти са установени в още три птицеферми в Пловдивска област. В заповеди на директора на Българската агенция по безопасност на храните д-р Дамян Илиев от 28 декември се вижда, че птичият грип е потвърден от референтна лаборатория за животновъдни обекти в селата Белозем – община Раковски, Пъдарско – община Брезово и в село Манолско Конаре – община „Марица“.
Наредено е областните ветеринарни власти да пристъпят към хуманно умъртвяване и унищожаване на птиците, така че да не се допусне разпространение на заразата.
Определена е и 3-километрова предпазна зона, която подлежи на завишен контрол от страна на държавните ветеринари. Тревожно е, че в рамките на охраняваната зона има много птицевъдни обекти – предимно ферми за патици. В село Трилистник има и три големи птицекомбината. Кланиците също ще бъдат стриктно проверявани, а в случай че в такъв обект се констатира наличие на заразени птици, всички останали ще бъдат унищожени.
Седмица по-рано от Агенцията по храните съобщиха за осем огнища на инфлуенца А в областите Видин, Пловдив, Ямбол и София-област. В Пловдивска област установените тогава огнища бяха в селата Скутаре и Маноле – при ферми за патици. В Ямбол птичият грип е бил установен при диви птици. Във Видин са засегнати ферма в Ново село като първично огнище, а като вторични – две стопанства в самия областен център. Във Враца заболяването е констатирано при диви птици във ферма в самия град. В област София заразата е засегнала домашни птици „заден двор“ в село Доганово.
Щамът на Инфлуенца А може да зарази и хората с грип, който според ветеринарните власти преминава леко.


title: Министерска заповед за компенсиране щетите от измръзване, наводнения, градушка и суша през 2016 г.

maintext:
Земеделският министър Десислава Танева е издала на 16 декември заповед за компенсиране на щетите на земеделците от неблагоприятни климатични условия през 2016 г. В заповедта са описани областите, в които е имало измръзвания, наводнения, градушки и суша, изброени са и културите, при които е имало поражения. Управителният съвет на ДФ „Земеделие“ трябва да определени реда и размера на обезщетяване.
Заповед № РД 09-995
Нареждам:
Обявявам настъпило неблагоприятно климатично условие – измръзване/осланяване през 2016 г. за областите: Добрич, Кюстендил, Перник, Пазарджик, Плевен, Пловдив, Русе, Силистра и Шумен за културите: ечемик, рапица, люцерна, кайсии, череши, вишни, ябълки, сливи, праскови, лозя винени и десертни;
Обявявам настъпило неблагоприятно климатично условие – наводнения/преовлажняване на земеделски площи в области: Благоевград, Велико Търново, Видин, Добрич, Кърджали, Ловеч, Перник, Плевен, Пловдив, Разград, Русе, Силистра, София град, София област, Стара Загора, Шумен и Ямбол за културите: пшеница и лимец, ечемик, царевица за зърно и силаж, рапица, слънчоглед, фасул полски, грах за зърно, соя, кориандър, бял трън, картофи, тикви за семе, дини, ягоди, праскови и череши;
Обявявам настъпило неблагоприятно климатично условие – градушка през 2016 г. за областите: Бургас, Варна, Велико Търново, Видин, Враца, Габрово, Добрич, Кюстендил, Кърджали, Ловеч, Монтана, Плевен, Пловдив, Разград, Русе, Сливен, Стара Загора, Търговище, Шумен, Хасково и Ямбол за културите: пшеница, ечемик, царевица за зърно и силаж, просо, рапица, слънчоглед, кориандър, памук, грах за зърно, фасул полски, соя, едногодишни бобови, люцерна, тикви, тикви за семе, зеле, пъпеши, домати, краставици/корнишони, пипер, патладжан, дини, моркови, лук, ябълки, круши, сливи, череши, арония, малини, къпини, лозя винени и десертни;
Обявявам настъпило неблагоприятно климатично условие – суша в области: Бургас, Варна, Габрово, Ловеч, Монтана, Перник, Шумен, Стара Загора за културите: пшеница, царевица, слънчоглед, рапица (засята през есента на 2016 г.) и лешници. Земеделските производители с напълно пропаднали площи от посочените области и земеделски култури имат право на държавна помощ, съгласно условията на Решение С (2015) 6493 от 17.09.2015 г. на Европейската комисия за одобряване на държавна помощ SA. 42510 (2015/N) за компенсиране на щетите по земеделските култури, причинени от неблагоприятни климатични събития, които могат да бъдат приравнени на природно бедствие.
Помощта да се изплати по реда и в размер, определени от Управителния съвет на Държавен фонд „Земеделие”.
Заповедта да се сведе до знанието на съответните длъжностни лица за сведение и изпълнение.


authors: Агро Пловдив

title: Нови условия от 2017 г. за обвързаните плащания при плодове (Проект)

maintext:
Производителите на сливи и десертно грозде ще получават пълен размер на обвързано подпомагане за първите 30 хектара, ако докажат, че са реализирали на пазара минимум 780 кг/дка сливи и 450 кг/дка десертно грозде. За масивите над 30 хектара те ще получат намалено плащане като съотношението между редовното и намаленото плащане ще е 1.5 към 1. Това е записано в проекта за изменение и допълнение на Наредба 3 от февруари 2015 г., който касае и плодовете. Проектът е публикуван на страницата на Министерството на земеделието и храните.
Ето и измененията, които се предлагат:
Създава се чл. 29а:
Чл.29а(1) Право на подпомагане по схемата за обвързано подпомагане за сливи и десертно грозде имат земеделски стопани на територията на цялата страна, които стопанисват минимум 0,5 ха (заедно и поотделно) допустими за подпомагане площи със сливи и/или десертно грозде.
(2) Заявените площи подлежат на подпомагане, когато:
1. земеделските площи, заети с изброените култури, са с минимална площ на парцела 0,1 ха;
2. отговарят на условията за подпомагане по смисъла на член 32, параграфи 2, 3 и 4 от Регламент (ЕС) № 1307/2013;
3. от тях през годината на заявяване е получен и реализиран на пазара минимален добив от сливи и/или десертно грозде, съгласно приложение № 5.
(3) Земеделските стопани получават завишено плащане на площ за първите до 30 хектара, за които имат право на подпомагане и плащане с по-нисък размер за допустимите за подпомагане площи над 30-я ха. Съотношението между двата размера на подпомагането е 1,5:1.
Мотиви за промените в Наредба 3/2015 г. на зам.-министър Цветан Димитров:
Анализът на икономически резултати в сектора на плодовете и обвързаната подкрепа за 2015 г. показва, че участието на обвързаната подкрепа в направените разходи по технологична карта е най-голямо при орехите – почти 70%, следвано от десертното грозде с 43,07%, сливи с 32,19 % и др. Най-големият брутен марж и съответно нетен доход се формира при малини, ягоди, орехи, ябълки, круши. Това определя дела на обвързаната подкрепа при тези култури спрямо нетния им доход като най-нисък. По отношение на дела на обвързаната подкрепа в разходите за производство категорично на първо място са градинският зелен грах и тиквите, при които стойността на разходите е по-ниска от размера на обвързаната подкрепа (съответно 128% и 101%). На трето място с над 50% дял на субсидиите от обвързаната подкрепа са разходите при зеления фасул – 61%, с висок дял са и пъпешите с 41%, зелето с 34% и дините с 30% като дял на подпомагането от разходите. Най-голямо участие на обвързаната подкрепа във формирания нетен доход има при кромида – 69%, патладжана – 66%, дините – 62%, и тиквите – 42 %.


title: В САЩ: Теглиш кредит - ставаш съдружник на земеделската банка

maintext:
Заемите са с 4% годишна лихва, животновъдите си разделят 1% дивидент от печалбата на институцията
Преди сто години Конгресът на САЩ гласува закон за създаване на кредитни организации, които да финансират дейностите и целите на земеделци и животновъди. Правителството отпуска първоначалните средства, необходими за банковата дейност на новите фирми. Впоследствие се създават и специализирани закони за земеделските кредити, които поставят определени правила. През 1971 г. тези кредитни институции минават със закон под надзора на правителството и на специално създадената от него независима агенция за земеделски кредити. Земеделската кредитна система в САЩ разполага с активи от $ 314.4 милиарда. Farm credit of New Mexico в град Кловис e част от мрежата аграрни банкови организации в САЩ, която също отбелязва 100-годишнината си тази година.
„Съсобственици на Farm credit NM са около 2 400 фермера“, посочи мениджърът Кери Крист∗. Всеки фермер, който потърси кредит от фирмата, става неин съдружник. След годишния финансов отчет той участва в разпределянето на 1% от печалбата, формирана от лихви и такси, както и от продажбата на съкровищни бонове, които се предлагат от брокерски къщи. Крист уточни, че китайските инвеститори са най-активните купувачи на ценните книжа на Farm credit NM.
Лихвата, на която фермерите изплащат заемите си, е около 4 процента, колкото е в момента средният лихвен процент на банките в САЩ.
Когато отпуска кредити на животновъди, кооперативната банка оценява стойността на фермата по следните сметки: една млечна крава е 1 050 долара, една юница 850, фуражът се смята на 75% от пазарната му цена, цената на млечния чек (парите, които животновъдът очаква за предаденото мляко) е 100%. Така кредиторът приема, че единицата собствен актив на кредитополучателя е 2 100 долара. Приема се също така, че фермерът дължи месечно 500 долара разходи за труд. „Ако балансът е $ 1 600, всичко е наред. Ако е по-висок, трябва да имаме разговор с клиента“, поясни банкерът.
Земята, притежавана от фермера, не е особено ценен актив, тъй като има ниска ликвидност. Затова банката признава 65% от пазарната й цена. Според директора, земята в САЩ се търгува от 2 500 до 8 000 долара за акър (1 акър е равен на 4 047 кв. м.)
„Средно около 50% от капитала на фермера, който е кредитополучател, принадлежи на банката“, обяснява Кери Крист и веднага уточнява: „Фермерът си е притежател на всички свои активи, но ние или ипотекираме половината от тях, или издаваме запис на заповед. Ако клиентът е успешен, собственият му капитал нараства. Ако е неуспешен, банката продава обезпеченията.“ До момента Farm credit NM е раздала кредити за 2 милиарда долара.
През 2009 г., когато цената на млякото паднала рязко, осем фермери са обявили фалит и банката е разпродала част от стопанствата им. В последните две години няколко ферми са на ръба, признава директорът. Фирмата обаче никога не бърза да потопи давещите се, тъй като партньорството е сред най-важните принципи в действията й. Пък и в борда на директорите мнозинството е на животновъдите. „При криза се опитваме да помагаме с каквото можем“, поясни Крист.
Farm credit NM няма лимит на заемите, които отпуска. Най-големият кредит, който е обслужила, е за $ 350 млн. Клиентът обаче е бил достатъчно обезпечен за него – притежава ферми с 15 хил. крави, негови са 15 фуражни завода, както и 16 хил. акъра земя (близо 64 750 дка). Ако начинаещ животновъд без собствен капитал поиска заем, за да стартира, банката не му отказва, но провежда разговори, за да прецени доколко е сериозен в намеренията си.
∗ Срещата с Кери Крист в Farm credit NM бе част от обучителната програма „Лидери в земеделието“ на Фондация „Америка за България“, по която през ноември 2016 г. група фермери посетиха щатите Ню Мексико и Тексас.
Всички текстове от поредицата „Млечните ферми на Америка“ могат да се прочетат ТУК


authors: Агро Пловдив

title: Преди 19 г. в Хонконг избиват 1.25 млн. птици, за да спрат опасен щам на птичи грип

maintext:
У нас вирусният щам е друг и се понася леко от хората
По-новата история разказва, че на 29 декември 1997 г. в обособения китайски административен район Хонконг местните власти избиват всичките 1.25 млн. птици в страната. Причината е щамът H5N1 на птичи грип.
Всичко започва през месец май, същата година, когато 3-годишно местно момченце е прието в болница с възпалено гърло и други признаци на настинка. По-късно детето изпада в треска и през същия месец умира. Започват изследвания за причината за смъртта на малкото момченце. Първи учени в Холандия установяват, че болестта и страданията на детето се дължат на вирусен грип, причинен от щама H5N1.
Ян де Йонг – ученият, който установява този факт, бил стъписан. По-късно той разказва, че до момента се е знаело, че щамовете, които причиняват грип по хората са H1, Н2 и H3. Смятало се е, че H5 и нагоре засяга само птиците. За пръв път в историята е установено, че вирусен щам по птици може да бъде опасен за човек.
„Мислех си, че знаем правилата. Но лабораторните изследвания ги разбиха. Бе все едно часовникът да удари 13 пъти“, разказва холандецът. Той веднага се отправя за Хонконг. Японският епидемиолог Кейджи Фокуда също пристига на място с ужасяващата тревога, че светът е пред пандемия.
За да спрат разпространението на вируса, властите взимат решение да убият всички стопански птици на територията на административната китайска единица. Другото, което правят, е да спрат вноса на птици от континенталната част на Китай.
АгроПловдив потърси пресцентъра на БАБХ, за да разбере повече за грипния щам, който поразява птиците у нас. Оттам обясниха, че вирусът е H5N8. Той e от най-слабо патогенните вируси, предава се и на човек. Заболяването се понася леко, ако въобще се прихване, увериха от Агенцията по храните.
Тази есен и досега H5N8 е установен в много европейски държави – първо в Унгария, после в Австрия, Германия, Холандия и Великобритания. Открит е като причина за смъртта на диви птици в други европейски страни. Огнища на H5N8 са били докладвани в Индия, Израел, Южна Корея, Тайван и Русия. Агенцията по храните съобщи за три огнища у нас на птичия грип с този щам на 19 декември. Вчера, 28 декември, бе решено да се състави междуведомствен щаб за контрол и спиране на заразата.
Най-големи поражения от птичия грип H5N8 (инфлуенца) в страната има в Пловдивска област.


title: Очаква ни най-дългата нощ! В 12:44 ч настъпва астрономическата зима

maintext:
Днес в 12:44 часа настъпва астрономическата зима и зимното слънцестоене. Очаква ни най-дългата нощ, който ще продължи над 9 часа. Това е заради наклона на земната ос спрямо слънцето. В южното полукълбо пък ще се радват на най-дългия ден през лятото им.
След този ден светлата част в денонощието започва бавно да нараства и около 21 март ще отбележим пролетното равноденствие, което след това ще продължи към лятното слънцестоене три месеца по-късно.


authors: Агро Пловдив

title: ДФ „Земеделие“ преведе по 19.80 лв./дка на близо 42 хил. земеделци

maintext:
Остават за плащане над 200 млн. лв., задържани заради неактуализирани данни в системата за идентификация на парцелите
Държавен фонд „Земеделие“ преведе огромната сума от над 500 милиона лева на 41 840 кандидати по Схемата за единно плащане на площ (СЕПП). Ставката на декар площ е 19.80 лева. За първи път плащането на площ се извършва още през месец декември.
За Кампания 2016 общият бюджет за подпомагане по СЕПП е в размер на 741 млн. лева. Окончателната ставка по СЕПП ще бъде определена след актуализирането на слой „Площи, допустими за подпомагане“ на базата на подадените възражения и след изясняване на принадлежността на констатираните двойно заявени площи за 2016 година.
Кандидатите, за които актуализацията на данни в Системата за идентификация на земеделски парцели (СИЗП) не е приключила, няма да получат плащане преди да са финализирани проверките на условията за допустимост, освен в случаите, в които заявените площи по СЕПП са били обект на контрол на място от страна на Техническия инспекторат на ДФЗ-РА. Те са преобладаващо от Южна България.
На останалите кандидати ще им бъде извършена оторизация след предоставяне на данните. Тогава ще бъде публикувана и информация за обхвата на предварителния специализиран слой „Площи, допустими за подпомагане“ и ще бъде задействана процедурата по подаване на възражения.
Списък на кандидатите за подпомагане, за които данните в Системата за идентификация на земеделски парцели не са актуализирани, можете да намерите тук.


authors: Агро Пловдив

description:
Автор: Надя Петрова

Рекордни добиви на пшеница, увеличение на площите на плодове и

title: Гафовете на земеделската власт през 2016-а (обзор)

maintext:
"Имало едно време един Форд , който запалил през зимата и го кръстили Фокус " *** Еврейски войник - новобранец изкарал един месец в казармата и отива при началството да плаче за отпуск. - Марш оттук, новобранец! Рано ти е за отпуск. Или направи някакъв подвиг. - Ами ако ви докарам един арабски танк - става ли? - За арабски танк - веднага 10 дена отпуск. Още на другата сутрин пристига с танка. Веднага му дават отпуск, но един от командирите се присетил да пита: - И как успя толкова бързо да плениш танк? - Лесна работа - отидох с моя танк при арабите и ги питах - "Кой иска да излиза в отпуск? Заменям танк!"..
Последни обяви
Виж още
Продавам семена за бял равнец сорт \"Проа\", лайка и маточина Среден добив на декар за Бял равнец - \"ПРОА\" до 1,2л (към 2016г. средна изкупна цена 800-900 евро/кг.) на първата година при полагане на семената чрездиректна сеитба на пролет или есен. Това е една от най-непретенциозните етерично маслени култури, т. е. НЕ изисква поливане както и торене, сухо и студоустойчив, ръчния труд в сравнение с другите етерично-маслени култури е сведен до минимум за сметка на механизираната обработка. !Фирмата предлага съдействие и консултации при разсаждане, отглеждане и изкупуване на продукцията. Среден добив на декар за Маточина от най-новия сорт \"Quedlinburger Niederliegende\" до 2,5л/дка с много добри показатели за качество на маслото. Фирмата предлага съдействие и консултации при разсаждане, отглеждане и изкупуване на продукцията.ДругиЦветелина Ватовска0876676691vatovska@abv.bgПродавам два парцела земеделски земи в област Пловдив, община Карлово, землището на с. Певците, за продажба: -индустриална култура /маслодаина роза/ от три декара в местноста \"Дувантарлъ\" 6 кат. съставляващо имот ном. 040033. Местоположение - в близост до главен път Бургас - София, на 13 км. от Карлово в западна посока. Цена - 2000 лв./дка. -нива обработваема от 5.5 дка.. в местноста \"Калдар\" в землището на с. Певците 6 кат. съставляващо имот ном. 065100. Цена - 800 лв./дка. Моб. за контакти: 0877089460. НисимовИмотиНисимов0877089460intracom@abv.bg


authors: Агро Пловдив

description: В навечерието на коледните празници организация на производители "Фермерско мляко" отбеляза

title: Организацията „Фермерско мляко“ в Раковски отпразнува 4 години

maintext:
В навечерието на коледните празници организация на производители „Фермерско мляко“ отбеляза своя четвърти рожден ден. След изключително тежка за млечния сектор година един от съдружниците в организацията ликвидира стопанството си, но друг фермер заел неговото място, отбелязаха на празника.
В следствие на това общия брой фермери – членове на организацията се запазва на осем, но се наблюдава нарастване на общия брой притежавани от тях млечни крави. Нотка оптимизъм към момента се явява повишението на цените на суровото мляко, като надеждата е това да не е моментно явление. Самата торта за празника е изработена в тази тематика, а именно четири крави заели леко „лежерно“ положение с пожелание към съдружниците за по-спокойна и плодородна 2017 година.
Гости на събитието бяха Дарина Шишкова – председател на Сдружение „Стария Балкан“ – Карлово, Боряна Дочева, Пенко Налбантов от Асоциацията на млекопроизводителите „Тракия Милк“ и Андрей Чалъков – изпълнителен директор на Асоциацията за развъждане на месодайни породи говеда в България.
Положителната новина, която бе споделена на гостите, е признаването на група млекопроизводители „Карнобатско мляко“ ООД, която обединява четири фермера от Карнобатска област, като самата заповед е получена от Вангел Лолов и Господин Иванов, членове в групата. За учредяването и изминаването на целия процес по признаване съществена роля играе добрия опит и мотивацията на колегите от „Фермерско мляко“.
„В навечерието на новата 2017 година нека да пожелаем на всички колеги, занимаващи се със земеделие, добри цени на произведената продукция, по-малко стресове на пазара и плодородна 2017 година“, отправи приветствие Рангел Матански, управител на „Фермерско мляко“ към присъстващите на празненството.


authors: Агро Пловдив

title: Нови условия от 2017 г. за обвързани плащания при млечни и месодайни крави (Проект)

maintext:
Млечни крави
За да могат да получават директни обвързани плащания в периода 2017-2020 г., стопаните на млечни крави трябва да докажат годишно производство на мляко от поне 2 000 кг. от животно. Право на подпомагане получават само тези, които имат не по-малко от 10 млечни крави, а помощта ще се получава за максимум 250 крави в стадото. Това е записано в проекта за изменение и допълнение на Наредба 3 от февруари 2015 г., който е публикуван за обсъждане на страницата на Министерството на земеделието и храните.
Другите условия, които са валидни и за кравите под селекционен контрол е, те да са идентифицирани с по една ушна марка на всяко ухо, одобрена от Българската агенция по безопасност на храните (БАБХ), с еднакъв идентификационен номер; да са въведени в системата за идентификация и регистрация на животните на БАБХ; да имат индивидуални паспорти съгласно изискванията на чл. 132, ал. 1, т. 9 от Закона за ветеринарномедицинската дейност (ЗВД); да са вписани в регистъра на животните в животновъдния обект съгласно изискванията на чл. 132, ал. 1, т. 8 от ЗВД.
Необходимо е още стопани да продължат да отглеждат заявените млечни крави най-малко 80 дни от деня, следващ последния ден за подаване на заявленията за подпомагане.
Млечни крави под селекционен контрол
При млечните крави под селекционен контрол се поставя изискването те да са поне 20 на брои от една порода, която е с млечно направление. Помощта ще е за максимум 250 крави. Друго съществено изискване, което липсваше в предишната наредба, е земеделските стопани да са реализирали на пазара количества мляко и/или млечни продукти в еквивалент мляко, съответстващи на най-малко 4 000 кг мляко от млечна крава. Подпомагат се толкова от заявените и допустими животни, за колкото са представени доказателства за реализирано минимално количество мляко. Изключение се допуска за кравите от застрашените породи съгласно Приложение № 6.
Приложение № 6 към чл. 19 а, ал.4, т.3
Списък на породи млечни крави под селекционен контрол в България, за които през 2017 г. няма да се изисква доказване на количество мляко:
Галоуей; Шароле; Обрак; Гаскон; Лимузин; Абердин Ангус; Херефорд; Българско родопско говедо; Родопско късорого говедо; Българско сиво говедо; Искърско говедо.
Приложение № 6 към чл. 19 а, ал.4, т.3
Списък на застрашени от изчезване породи млечни крави под селекционен контрол в България, за които през 2017 г. няма да се изисква доказване на количество мляко:
Българско сиво говедо; Искърско говедо; Родопско късорого говедо; Българско родопско говедо.
Заявените за подпомагане животни под селекционен контрол трябва да бъдат вписани в Главния раздел на родословната книга. Те трябва да бъдат вписани в регистрите по чл.18, ал.6 от Закона за животновъдството.
Кандидатите по схемата трябва да притежават зоотехнически сертификати за заявените за подпомагане животни, които подлежат на проверка при контрола по чл. 26а, ал. 2 ЗПЗП. Те също трябва да отглеждат заявените животни най-малко 80 дни след подаване на заявлението за подпомагане.
Млечни крави в планински райони
Проектът на наредба предлага и нови текстове, които касаят планинското животновъдство. Обвързани плащания ще получават за 5 до 9 (включително) млечни крави и стопаните в планинските райони. Посочено е, че животните трябва да произвеждат годишно поне 1 500 кг мляко, но липсва условието стопаните им да доказват продукцията със счетоводни документи. За тях субсидиите ще се изплаща на базата на брой животни.
Планинските крави също трябва да отговарят на изискванията: да са идентифицирани с по една ушна марка на всяко ухо, одобрена от Българската агенция по безопасност на храните (БАБХ), с еднакъв идентификационен номер; да са въведени в системата за идентификация и регистрация на животните на БАБХ; да имат индивидуални паспорти съгласно изискванията на чл. 132, ал. 1, т. 9 от Закона за ветеринарномедицинската дейност (ЗВД); да са вписани в регистъра на животните в животновъдния обект съгласно изискванията на чл. 132, ал. 1, т. 8 ЗВД.
Земеделските стопани трябва да продължат да отглеждат заявените млечни крави най-малко 80 дни от деня, следващ последния ден за подаване на заявленията за подпомагане.
Месодайни крави и/или юници
Право на обвързано подпомагане имат животновъдите, които отглеждам минимум 5 крави и/или юници от месодайни породи. Помощта ще се изплаща за максимум 250 животни.
Подпомагат се толкова от заявените и допустими животни, за колкото са представени доказателства за 0.4 телета, родени за периода от 1 януари до 31 декември през годината на кандидатстване.
И за месодайните породи се поставят изискванията животните да са с ушна марка, да са в системата на БАБХ, да имат индивидуален паспорт и да са вписани в регистъра на животновъдния обект. Кравите и/или юниците, за които се кандидатства, трябва да запазят броя си до 80 дни след подаване заявлението за подпомагане.
Месодайни крави под селекционен контрол
Месодайните крави под селекционен контрол (тук юници липсват – б.р.) трябва да са поне 20 и да са от една порода. В проектонаредбата не е посочен таван на броя животни в стадото. За периода от 1 януари до 31 декември през годината на кандидатстване стопаните трябва да докажат новородени телета за стопанството, съответстващи на поне 0.5 телета на допустимо за подпомагане по схемата животно.
И при месодайните крави под селекционен контрол, както и при млечните, се изисква да са вписани в главния раздел на родословната книга и в регистрите по чл. 18, ал. 6 от Закона за животновъдството.
Как се доказва продукцията и други
Из Проекта за изменение и допълнение на Наредба 3/2015 г.:
§ 18. Член 27 се изменя така:
„Чл. 27. (1) За периода на прилагане на схемите по чл. 18, т. 1, 2, 4 и 5 – от 2015 г.(включително), а за схемите по чл. 18, т.3, 6 и 7 – от 2017 г.(включително) животните подлежат на подпомагане само по едно направление – млечно или месодайно.
(2) При промяна на предназначението на животните, заявено към първата година на кандидатстване по схемите по чл. 18, т. 1 до 7, животните се считат за животни с нередност по схемите.
(3) Документите, които доказват реализацията на продукцията от мляко по чл. 19, 19а, 23 и 24 са:
1.фактури, издадени от земеделския стопанин за доставки на първи изкупвачи на мляко и/или фискални касови бележки, издадени от фискално устройство, когато земеделският стопанин е търговец по смисъла на чл. 1 от Търговския закон
2. документи с реквизитите по чл. 6, ал. 1 от Закона за счетоводството за доставки, издадени от първи изкупвачи на мляко, когато кандидатите са лица по чл. 9, ал. 2 от Закона за данъците върху доходите на физическите лица и в съответствие с чл.55е, т.2 от Закона за прилагане на общата организация на пазарите на земеделски продукти на ЕС;
3.фактури и/или фискални касови бележки, издадени от фискално устройство, за директни продажби на мляко и/ или млечни продукти от мляко.
(4) БАБХ предоставя актуален регистър на млекопреработвателните предприятия и списъци на производителите на първични продукти и обекти за търговия на дребно за мляко и млечни продукти по чл. 1 от Наредба №26 от 14 октомври 2010 г.
(5) При превръщане на млякото от обемни в тегловни единици и при определяне на млечния еквивалент за млечни продукти се прилага методиката съгласно Приложение № 8 (то липсва в проекта на наредба – б.р.).
(6) Срокът за предоставяне на документите по ал. 3 е 15 октомври на годината на кандидатстване за схемата по чл. 23 и 31 януари на годината, следващата годината на кандидатстване за схемите по чл. 19, 19а и 24.
(7) Документите по ал. 3 могат да бъдат предоставени от Държавен фонд „Земеделие” за проверка от Националната агенция по приходите (НАП).
(8) Доказване на приплоди по чл. 20 и 21 за месодайни животни се извършва с проверка в системата за идентификация и регистрация на животните на БАБХ за периода от 1 януари до 31 декември на годината на кандидатстване и по чл. 23 за периода от 1 януари до 30 септември на годината на кандидатстване.“.
Мотиви на зам.-министър Цветан Димитров към проекта на наредба:
Основните промени в предложения проект на нормативен акт в схемата за обвързано с производството подпомагане на млечни крави са свързани с въвеждане на модулирана ставка, разделяне на схемата за подпомагане на млечни крави и такива под селекционен контрол, като се подпомагат само първите 250 животни, също така подпомагането е обвързано с минимален добив мляко – различни са добивите от равнинен или планински райони. Проектът на Наредба за изменение и допълнение на Наредба № 3 от 17 февруари 2015 г. предвижда схемата за обвързано подпомагане за млечни крави и/или месодайни крави под селекционен контрол да се раздели на две самостоятелни схеми – за млечни и за месодайни крави. Създава се нова схема за обвързано подпомагане на млечни крави в планински райони.
Причини за предлаганите промени са анализите на данните, които показват, че броят на общо заявените за подпомагане крави по всички схеми през 2016 г. нараства с 10,5% спрямо 2015 г. Най-значителен е ръстът на кравите под селекционен контрол – с 35,1%.
Разделянето на схемите за млечни крави под селекционен контрол и месодайни крави за селекционен контрол се налага поради различните изисквания за осъществяване на развъдна дейност при отделните продуктивни направления, различните разходи за отглеждане и за извършване на селекционна дейност при млечните и месодайните крави и ефективна селекция, както и ръстът с 35,14% на заявените животни, което води до намаляване на индикативната ставка с 28% (от 378 лв. през 2015 г. на 272 лв. през 2016 г.).
Схемата за обвързано подпомагане на млечни крави в планински райони се предлага да се създаде с цел запазване на поминъка в планинските райони (1 171 ферми с 6 653 бр. млечни крави) и използване на природния ресурс.


title: Животновъди кандидатстват за обучение в САЩ, осигурено от Фондация „Америка за България“

maintext:
Фондация ,,Америка за България’’ започва да набира кандидати за обменната си програма „Лидери в земеделието“. Фондацията ще изпрати на обучение в САЩ 16 български специалисти от аграрния сектор, а целта на програмата е да подкрепи развитието на модерно и конкурентоспособно земеделие в България.
Кандидати за програмата ще се набират до 31 януари 2017 г. Участие в програмата „Лидери в земеделието” могат да вземат български фермери, мениджъри, технически специалисти, учени, преподаватели или администратори. Участниците ще преминат интензивни групови обучения в САЩ, в рамките на около две седмици.
Те ще се обучават в две основни направления – млечно говедовъдство и месно говедовъдство. Българските фермери ще се запознаят със съвременните маркетингови стратегии и подходи за добавяне на стойност към земеделската продукция.Oще подробна информация за условията и начина на кандидатстване е публикувана на Интернет страницата на Фондация „Америка за България“.
Обученията в САЩ се администрират от Института за международно земеделие „Норман Борлауг“ към Университета „Тексас А&M“. Това е един от водещите аграрни университети, който през последните години отделя най-голям бюджет за изследвания в областта на земеделието в САЩ.
От 2009 година досега повече от 165 български специалисти от сектор земеделие са преминали обучение в САЩ по различни програми на Фондация „Америка за България“. Фондацията е подпомогнала проекти на обща стойност 7.3 милиона долара в областта на земеделието. Работила е в сътрудничество с редица браншови организации, сред които Асоциацията на земеделските производители в България, Браншовата камара на дървообработващата и мебелната промишленост, Българската хранителна банка и Националния съюз на градинарите в България, Национална овцевъдна асоциация и др.
Фондация „Америка за България“ е подкрепяла и редица научни проекти в областта на земеделието на Аграрния университет в Пловдив, Тракийския университет в Стара Загора, Университета по хранителни технологии в Пловдив, Русенския университет „Ангел Кънчев“ и Лесотехническия университет в София.


authors: Агро Пловдив

title: НАП: 5% и 1% отстъпки от данъците върху дохода и печалбата при по-ранно плащане

maintext:
Новите годишни данъчни декларации за облагане на доходите на физическите лица и за корпоративни данъци за 2016 г. вече са публикувани на сайта на НАП – www.nap.bg.
От приходната агенция напомнят, че срокът за подаването на декларациите за облагане на доходите изтича на 2 май 2017 г. (30 април е в неделя, а 1 май е почивен ден). Най-лесно и бързо формулярите могат да се подадат по електронен път без електронен подпис. За целта е необходим персонален идентификационен код – ПИК, който се издава безплатно в офис на НАП.
Ако подадат декларациите си по електронен път до 31 март 2017 г., физическите лица могат да ползват и 5% отстъпка върху данъка за довнасяне по годишната данъчна декларация, но не повече от 1000 лв. Допълнително условие е и да нямат подлежащи на принудително изпълнение публични задължения към момента на подаване на декларацията, както и да внесат целия размер на данъка за довнасяне в срок до 2 май 2017 г.
Формулярите за облагане с корпоративни данъци за 2016 г. също са качени на интернет страницата на Агенцията. Срокът за фирмените декларации е 31 март 2017 г., като ако бъдат подадени по електронен път, може да се ползва 1% отстъпка от дължимия годишен корпоративен данък (но не повече от 1000 лв.). Тази отстъпка се ползва, само ако и данъкът е внесен до крайния срок за подаване на декларацията – 31 март 2017 г.


authors: Агро Пловдив

title: Купувачите на тютюн подават заявления за изкупуване до областните дирекции

maintext:
Купувачите на тютюн – физически и юридически лица, подават заявления за изкупуване на суровината до комисиите по тютюна към областните земеделски дирекции. Образците на заявленията са публикувани на страниците на областните дирекции – ТУК, след утвърждаването им със заповед на аграрния министър.
В заявленията търговците посочват свои данни – име, ЕГН, адрес и телефон ако са физически лица, или БУЛСТАТ, ако са юридически лица, както и прогнозните количества суров тютюн по сортови групи, които смятат да изкупят.


authors: Агро Пловдив

title: Нови условия от 2017 г. за обвързани плащания при овце и кози (Проект)

maintext:
Овце-майки и кози-майки, които не са под селекционен контрол няма да се подпомагат по схемата за обвързано плащане в периода 2017/2020 г.. Това е записано в проекта за изменение и допълнение на Наредба 3 от 17 февруари 2015 г. Той е публикуван на страницата на МЗХ за обсъждане.
Право на подпомагане по схемата за обвързано подпомагане за овце-майки и/или кози-майки под селекционен контрол имат земеделски стопани, които отглеждат в стопанството си 50 и повече овце-майки под селекционен контрол от една порода, и/или 20 и повече кози-майки под селекционен контрол от една порода.
Млечни и месодайни овце и кози под селекционен контрол
Заявените животни трябва да са идентифицирани с две средства за идентификация, одобрени от БАБХ – обикновена ушна марка и електронно средство за идентификация за животните родени след 31.12.2009 г., а животните родени преди 31.12.2009 г. да са идентифицирани с поне едно средство за идентификация, одобрено от БАБХ – обикновена ушна марка и/или електронно средство за идентификация.
Животните трябва да са въведени в системата за идентификация и регистрация на животните на БАБХ и да са вписани в регистъра на животните в животновъдния обект.
Земеделските стопани трябва да продължат да отглеждат заявените овце-майки и/или кози-майки най-малко 80 дни от деня, следващ последния ден за подаване на заявленията за подпомагане.
За да получат подпомагане по схемата, заявените за подпомагане от стопаните животни трябва да бъдат с доказан произход с минимум І родословен пояс и да бъдат вписани в регистрите по чл. 18, ал. 6 от Закона за животновъдството.
Необходимо е стопаните да докажат реализирането на количества мляко, съответстващи на най-малко 70 кг. от овца- майка и/или коза – майка, с изключение на животните от автохтонните породи съгласно Приложение №7 за периода от 1 януари до 31 декември през годината на кандидатстване.
Приложение № 7 към чл. 23, ал.4, т.3 и 4
Списък на автохтонни породи овце и кози под селекционен контрол в България, за които през 2017г. няма да се изисква доказване на количество мляко:
1. Каракачанска овца; 2. Копривщенска овца; 8. Сакарска овца; 9. Котленска овца; 10. Странджанска овца; 11. Свищовска овца; 12. Местна старозагорска овца; 13. Местна карнобатска овца; 14. Тетевенска овца; 15. Западностаропланинска овца; 16. Брезнишка овца; 17. Софийска (Елинпелинска) овца; 18. Средностаропланинска овца; 19. Среднородопска овца; 20. Медночервена овца; 21. Дъбенска овца; 22. Реплянска овца; 23. Бяла маришка овца; 24. Вакла маришка овца; 25.Североизточна българска тънкорунна овца; 26. Карнобатска тънкорунна овца; 27.Тракийска тънкорунна овца; 28. Старопланински цигай; 29. Калоферска дългокосместа коза; 30. Местна дългокосместа коза (Малашевски тип); 31.Българска виторога дългокосместа коза; 32. Местна дългокосместа коза. 33. Българска бяла млечна коза.
За допустимите животни от месодайни породи, с изключение на животните от автохтонните породи съгласно Приложение №7, трябва да докажат нови приплоди, съответстващи на най-малко 1 приплод от овца- майка и/или коза – майка за периода от 1 януари до 31 декември през годината на кандидатстване.
Животните трябва да притежават зоотехнически сертификати за заявените за подпомагане животни, които подлежат на проверка при контрола. Условията се проверяват от ИАСРЖ и се отбелязват в системата за идентификация и регистрация на животните на БАБХ.
Овце и кози в планинските райони
Право на подпомагане по схемата за обвързано подпомагане за овце-майки и/или кози-майки имат стопаните със стада от 10 до 49 животни в планински райони.
Те трябва да са идентифицирани с две средства, одобрени от БАБХ – обикновена ушна марка и електронно средство за идентификация за животните родени след 31.12.2009 г., а животните родени преди 31.12.2009 г. да са идентифицирани с поне едно средство за идентификация, одобрено от БАБХ – обикновена ушна марка и/или електронно средство за идентификация ;
Размерът на помощта по схемата се определя въз основа на броя заявените и допустими за подпомагане животни, които реално се отглеждат в стопанството.
Как се доказва продукцията и други
§ 18. Чл. 27. (1) За периода на прилагане на схемите животните подлежат на подпомагане само по едно направление – млечно или месодайно.
(2) При промяна на предназначението на животните, заявено към първата година на кандидатстване по схемите, животните се считат за животни с нередност по схемите.
(3) Документите, които доказват реализацията на продукцията от мляко, са:
1.фактури, издадени от земеделския стопанин за доставки на първи изкупвачи на мляко и/или фискални касови бележки, издадени от фискално устройство, когато земеделският стопанин е търговец по смисъла на чл. 1 от Търговския закон
2. документи с реквизитите по чл. 6, ал. 1 от Закона за счетоводството за доставки, издадени от първи изкупвачи на мляко, когато кандидатите са лица по чл. 9, ал. 2 от Закона за данъците върху доходите на физическите лица и в съответствие с чл.55е, т.2 от Закона за прилагане на общата организация на пазарите на земеделски продукти на ЕС;
3.фактури и/или фискални касови бележки, издадени от фискално устройство, за директни продажби на мляко и/ или млечни продукти от мляко.
(4) БАБХ предоставя актуален регистър на млекопреработвателните предприятия и списъци на производителите на първични продукти и обекти за търговия на дребно за мляко и млечни продукти по чл. 1 от Наредба №26 от 14 октомври 2010 г.
(5) При превръщане на млякото от обемни в тегловни единици и при определяне на млечния еквивалент за млечни продукти се прилага методиката съгласно Приложение № 8. (то липсва в проектонаредбата – б.р.)
(6) Срокът за предоставяне на документите по ал. 3 е 15 октомври на годината на кандидатстване за схемата по чл. 23 (овце и кози).
Документите по ал. 3 могат да бъдат предоставени от Държавен фонд „Земеделие” за проверка от Националната агенция по приходите (НАП).
(8) Доказване на приплоди по чл. 20 и 21 за месодайни животни се извършва с проверка в системата за идентификация и регистрация на животните на БАБХ за периода от 1 януари до 31 декември на годината на кандидатстване и по чл. 23 (овце и кози) за периода от 1 януари до 30 септември на годината на кандидатстване.“.
§ 19. В чл. 28, ал.1 се изменя така: „Чл. 28. (1) Министърът на земеделието и храните определя със заповед размера на плащането за едно допустимо за подпомагане животно по чл. 18, т. 1 -8, като:
3. по схемата за обвързано подпомагане за овце-майки и/или кози-майки под селекционен контрол се прилага модулиран размер на подпомагането: за първите 300 (включително) допустими животни на всички стопанства и за над 300-то допустимо животно. При определяне на размера на подпомагането трябва да се спази съотношението на двата вида ставки както следва 1,25:1.
Мотиви на зам.-министър Цветан Димитров за промените в Наредба 3/2015 г.
Броят на заявените за подпомагане овце-майки и кози-майки през 2016 г. нараства по всички схеми спрямо предходната година общо с 15,2%, най-съществено по схемата за подпомагане на от 10 до 49 животни – със 78% и по схемата за животни по-селекционен контрол – с 49%.
Изменението в схемата за подпомагане на овце-майки и кози-майки беше направено заради седем-кратното увеличение на ставката през 2015г. в сравнение с нотифицираната през 2014г., увеличаване на заявените животни (+54% през 2016 г. спрямо 2015 г.), необосновано високият дял на субсидията от разходите, както и необходимостта от запазване на поминъка в планинските райони.


authors: Агро Пловдив

description: През 2015 г. произведеното у нас розово масло е 1 468 кг, а общото произведено лавандулово

title: Произведено е почти 1.5 тона розово масло и над 126 пъти повече лавандулово

maintext:
"Имало едно време един Форд , който запалил през зимата и го кръстили Фокус "
***
Еврейски войник - новобранец изкарал един месец в казармата и отива при началството да плаче за отпуск.
- Марш оттук, новобранец! Рано ти е за отпуск. Или направи някакъв подвиг.
- Ами ако ви докарам един арабски танк - става ли?
- За арабски танк - веднага 10 дена отпуск.
Още на другата сутрин пристига с танка. Веднага му дават отпуск, но един от командирите се присетил да пита:
- И как успя толкова бързо да плениш танк?
- Лесна работа - отидох с моя танк при арабите и ги питах - "Кой иска да излиза в отпуск? Заменям танк!"..


authors: Агро Пловдив

title: Планове за управление на речните басейни ще контролират и подземните води

maintext:
Правителството одобри днес и планове за управление на риска от наводнения
Министерският съвет прие на днешното си заседание стратегическите планове за управление на речните басейни в Черноморския, Дунавския, Западнобеломорския и Източнобеломорския райони за периода 2016-2021 г. и национални програми за изпълнението им. В плановете е заложен контрол върху замърсяванията на повърхностните и подземните води, а също и поддържане на доброто количествено състояние на последните.
С изпълнението на планираните мерки се очаква предотвратяване на влошаването и постигане на добро екологично състояние на повърхностните водни тела, прогресивното намаляване и прекратяването на замърсяването от емисии, зауствания и изпускания на приоритетни и приоритетно опасни вещества и постигане на добро химично състояние на повърхностните водни тела.
Сред целите са още недопускане или ограничаване на отвеждането на замърсители в подземните води, идентифициране и насочване в обратна посока на всяка значима и устойчива тенденция за повишаване на концентрацията на всеки замърсител с цел непрекъснато намаляване замърсяването и постигане на добро химично състояние на подземните водни тела, а също така – осигуряване на баланс между подхранването на подземните води и водовземането, постигане и поддържане на добро количествено състояние на подземните водни тела, постигане на целите в зоните за защита на водите, включително в зоните за защита на питейните води.
Заедно с плановете за управление на речните басейни, Министерският съвет одобри днес и планове за управление на риска от наводнения (ПУРН) за Черноморския, Дунавския, Западнобеломорския и Източнобеломорския райони за басейново управление 2016-2021 г., както и националните програми за изпълнението им.
С приемането на стратегическите документи се въвежда принципът на дългосрочно планиране за намаляване на риска от наводнения и на неблагоприятните последици от тях чрез прилагане на мерки за предотвратяване, защита и подготвеност. Това включва и подобряване на прогнозите и системите за ранно предупреждение в определените райони със значителен потенциален риск от наводнения.
С приетите решения се изпълняват изискванията на Директива 2007/60 на ЕС за оценката и управлението на риска от наводнения и на Закона за водите.
Прочети още: Фермери от 14 землища в областите Пловдив и Ямбол без право на сондажни кладенци


authors: Агро Пловдив

description: До края на годината земеделците ползватели на "бели петна" трябва да внесат наема за тях

title: До края на годината земеделците плащат наем за белите петна

maintext:
До края на годината земеделците ползватели на „бели петна“ трябва да внесат наема за тях по специална сметка към съответната областна земеделска дирекция.
Собствениците (наследниците) на земеделски земи, които не са сключвали договори за наем или аренда с производители, но нивите им са разпределени за ползване като бели петна между земеделците в съответната община, могат да си потърсят наемите за тях в общинските земеделски служби.
За целта собствениците (наследници) трябва да подадат заявление по чл. 37 в, ал. 7 от Закона за собствеността и ползването на земеделската земя чрез съответната общинска служба по земеделие до областна дирекция „Земеделие“.
Заявлението трябва да е придружено от удостоверение за наследници и удостоверение за актуална банкова сметка. Общинската служба извършва проверка и установява дължимата сума.
Когато имотът е съсобствен, тоест има двама или повече собственици, или е записано „наследниците на“, то установените дължими суми се изплащат на този, който е подал заявлението. Разпределението на получените наеми се урежда помежду съсобствениците или сънаследниците.


authors: Агро Пловдив

title: Четири коня със смъртна присъда - били без паспорти

maintext:
Четири коня, пътуващи без паспорти в МПС, което не е предвидено за тях, ще бъдат откарани в кланица – ако са здрави, или ще бъдат евтаназирани и извозени в екарисаж, ако са болни. Конете са на възраст шест месеца, съобщават от Българската агенция по безопасност на храните (БАБХ). Освен че ще бъде лишен от животните, собственикът им ще бъде наказан с глоба от 300 до 500 лева.
Конете били засечени заради засиления контрол, който БАБХ извършва съвместно с органите на Министерство на вътрешните работи, заради влошената епизоотична обстановка в страната и Европа.
Животните са превозвани при абсолютно неспазване на Закона за ветеринарномедицинската дейност (ЗВД), уточняват от агенцията. Те са били в транспортно средство, което не е предназначено за превоз на живи животни и са били без никакви документи, както и без идентификационна маркировка.
Законът категорично забранява отглеждането, придвижването или транспортирането на животни, на които не е извършена официална идентификация, както и на животни, на които не са изпълнени мерките, предвидени в програмата за профилактика, надзор, контрол и ликвидиране на болести по животните и зоонози. Също така е забранено и транспортирането на животни без ветеринарномедицинско свидетелство, а за едрите преживни и еднокопитните животни – и без ветеринарномедицински паспорт.
С Регламент за изпълнение (ЕС) 2015/262 на Комисията (Регламент за паспорт на еднокопитните животни), приложим от 1 януари 2016 г., бе преразгледана системата на Съюза за идентификация на еднокопитни животни, за да се гарантира, че тя е както безопасна, така и лесна за използване от потребителите. Идентификационният документ (паспорт) за еднокопитните животни е многоцелеви документ, предназначен за нуждите както на здравето на животните, така и на общественото здраве.
От БАБХ припомнят някои фрапантни последици при неспазване на ветеринарномедицинското законодателство – случая с болестта антракс от лятото на 2015 година, когато собственик на животно, плати с живота си и застраши здравето на стотици летуващи на нашето Черноморие. Както и случая с бруцелозата от 2015 година, когато също заради неспазване на правилата завърши със смъртен случай и десетки заразени хора.


authors: Агро Пловдив

title: Днес имен ден празнуват Стефан, Стоян и още

maintext:
Днес православното християнство чества свети Стефан – първият християнски великомъченик, архидякон и един от Седемдесетте апостоли. Името му в превод означава венец.
На третия ден на Коледа, на Стефановден, семейството се събира около обща трапеза с месни ястия. На бялата покривка трябва да има свинско с кисело зеле и баница с месо.
Стефан е елинизиран евреин, приел християнството и ръкоположен за дякон. Той е един от седемте ученици на Исус, избрани веднага след възкресението му, да се грижат за непрекъснато увеличаващото се християнско общество в Палестина.
Апостолът е убит с камъни пред стените на Йерусалим през 35 г. (33-36 г.) по нареждане на Синедриона в Йерусалим. Уплашени от разрастването на християнската вяра, еврейските свещеници го обвинили, че предава старите закони. На свой ред той нападнал първосвещениците, че не спазват писанието.
Паметта на свети Стефан се почита от Православната църква на 27 декември, а от Католическата – на 26 декември по Коледа. На 2 август се възпоменава пренасянето на светите му мощи.
На името на светеца е и Желязната православна църква в Истанбул.
Днес имен ден празнуват Стефан и Стефка, Фанко, Фани, Теньо, Венко, Венета, Венцислав, Венцислава, Кита, Китана, Стамен, Станко, Стайко, Стойко, Стамена, Салина, Савина, Стоил, Стою, Стоян, Станимира, Станислав, Джулия, Стоичко, Чанко, Цако, Цанко и други.


title: Земеделците избират до края на декември как да бъдат облагани с данъци

maintext:
Физическите лица, които са регистрирани като земеделски стопани имат право да избират реда за облагането на доходите от дейността им през 2017 г., съобщават от Националната агенция по приходите (НАП) в Пловдив. Изборът е следният:
– Ако през 2016 г. са се облагали по общия ред, имат право да изберат от 1 януари 2017 г. да се облагат по реда, предвиден за едноличните търговци (с данък върху годишната данъчна основа по чл. 28 от ЗДДФЛ). Правото на избор в този случай следва да се упражни с подаване на декларация по чл. 29а, ал. 4 от ЗДДФЛ в срок до 31 декември 2016 г. Така избрания ред се прилага за срок не по-кратък от 5 последователни данъчни години;
– Ако през 2016 г. са се облагали с данък върху годишната данъчна основа (по реда, предвиден за едноличните търговци) и вече е изтекъл 5 – годишния период, за който задължително следва да се прилага този ред на облагане, могат: да продължат да се облагат по същия ред и след 1 януари 2017 г., като за целта не е необходимо да подават нова декларация по чл. 29а, ал. 4 от ЗДДФЛ; или да изберат да се облагат по общия ред на ЗДДФЛ (т.е. да формират облагаемия си доход след приспадане на нормативно определения процент разходи за дейността). В този случай, правото на избор се упражнява в срок до 31 януари 2017 г. чрез подаване на декларация по чл. 29а, ал. 4 от ЗДДФЛ.
Образецът на декларацията по чл. 29а, ал. 4 от ЗДДФЛ може да бъде намерен на сайта на приходната агенция www.nap.bg и в офисите за обслужване на НАП в цялата страна.
Декларацията се подава лично от земеделския стопанин или негов упълномощен представител в местния офис на Агенцията по постоянен адрес на физическото лице. Декларацията може да се подаде и чрез пощенски оператор.
Новорегистрираните земеделски стопани през 2016 г. могат да изберат за същата година да се облагат с данък върху годишната данъчна основа по чл. 28 от ЗДДФЛ като изборът се декларира в годишната данъчна декларация по чл. 50 от ЗДДФЛ за 2016 г. В случай, че желаят да продължат с този ред на облагане през 2017 г. и следващите четири години, е необходимо да подадат декларация по чл. 29а, ал. 4 от ЗДДФЛ в срок до 31 декември 2016 г.


authors: Агро Пловдив

title: До 31 януари се декларират плодове и зеленчуци за обвързано подпомагане

maintext:
Произведените минимални количества ще се доказват по стария начин – с фактури, касови бележки, разписки, кантарни бележки
От 3 до 31 януари 2017 година земеделските стопани, които кандидатстват по схемите за обвързано подпомагане за плодове и зеленчуци и за зеленчуци – оранжерийно производство, трябва да подадат декларация по образец и да предоставят документи, които доказват минимални добиви и реализация на произведената продукция.
Утвърденият образец на електронен опис на предоставените документи, доказващи реализацията на произведената продукция от заявените за подпомагане площи по схемите за обвързано подпомагане за плодове, зеленчуци и зеленчуци – оранжерийно производство е достъпен за изтегляне и попълване на сайта на ДФ „Земеделие“. Към приложения файл е изготвена и инструкция за неговото попълване.
Изискванията за обвързано плащане за 2015 г. няма да се различават от тези за 2014-а. Минималните количества за добив от декар не са променени, тъй като подготвяните промени на Наредба 3 от 2015 г. все още не са приети. Стопаните ще доказват производството си както с фактури и касови бонове, така и със складови разписки, кантарни бележки и договори за покупко-продажба. На подпомагане подлежат и производителите на тикви, орехи, грах и зелен фасул – култури, които от 2017 г. вече няма да фигурират в списъка на обвързаната подкрепа.
Попълненият опис по образец се подава до 31 януари 2017 г. на електронен и на хартиен носител, както и копия на описаните документи се представят в областните дирекции на Фонд „Земеделие“ по постоянен адрес на кандидата – физическо лице и адрес на управление на кандидата – юридическо лице или едноличен търговец.
В декларацията може да се отбелязва площ, на която се отглежда съответната култура, само до размера на заявената за подпомагане в Кампания 2016 площ по схемите за плодове, зеленчуци и зеленчуци – оранжерийно производство.
Помощта се определя на хектар при отчитане на изискването за минимален добив, съгласно приложение № 5 на Наредба 3 от 17.02.2015 г.
Не подлежат на подпомагане кандидати по схемите за обвързана подкрепа за плодове и зеленчуци, които не са предоставили в определените срокове декларация и опис по утвърдения образец за произведена и реализирана продукция през годината на кандидатстване.


authors: Агро Пловдив

description:
Дефиле на младото вино в Пловдив през 2014 г.

Днес правителството ще даде съгласие за

title: МС одобрява домакинството на София в две международни винарски събития

maintext:
Днес правителството ще даде съгласие за провеждането на 40-ия световен конгрес по лозарство и винарство и на 15-та генерална асамблея на международната организация на лозата и виното (ОІV). Те ще се проведат между 29 май и 2 юни 2017 г. в София.
Изборът на българската столица за домакин на двете събития бе одобрен единодушно с гласуване на държавите членки на OIV на заседанието на Изпълнителния комитет на организацията. Това се състоя на 16 април 2016 г. в Париж.
Събитие от подобен мащаб ще бъде и изключителна възможност за обмяна на опит и презентация на България като добра винена дестинация, коментира винарският бранш.
В рамките на конгреса експерти от цял свят ще дойдат на място и ще представят постиженията си, ще бъдат разисквани научно-технически теми и ще могат да осъществят полезна обмяна на опит и иновации. По време на форума се дискутират и определят политиките на развитие в лозарството и винарството.
Конгресът ще събере над 1 000 представители от всички 46 държави членки на OIV, измежду които и 21 страни от Европейския съюз.


authors: Агро Пловдив

title: 460 лв. ще е минималната работна заплата от 1 януари догодина

maintext:
От 1 януари 2017 г. размерът на минималната работна заплата ще бъде 460 лв., реши правителството в оставка днес. С увеличението, което е 9,5% спрямо размера й през тази година, ще се мотивират търсещите работа и ще бъде намален рискът от бедност сред работещите.
От 1 януари минималната работна часова ставка ще бъде 2,77 лв.
С друго постановление правителството определи размера на линията на бедност за страната за 2017г. Тя ще бъде 314 лв., което е с 14 лв. повече в сравнение с тази година.
Линията на бедност се определя на база на методика, утвърдена от Министерския съвет. Показателят се изчислява в зависимост от данните в изследването „Наблюдение на домакинските бюджети“, което се прави ежегодно от Националния статистически институт.


authors: Агро Пловдив

description: Заради липса на кандидати за концесиониране на "Летище Пловдив"ЕАД за 35 години, правителството

title: Ще има нов търг за концесия на „Летище Пловдив“, обявен в официалния вестник на ЕС

maintext:
Заради липса на кандидати за концесиониране на „Летище Пловдив“ЕАД за 35 години, правителството прие днес решение за откриване на нова процедура, отново за 35 години.
Новата процедура ще бъде проведена в съответствие с влезлите в сила през април т. г. европейски изисквания за възлагане на договори за концесия. По този начин се осигурява възможност за привличане на по-широк кръг потенциални инвеститори.
Съгласно разпоредбите на Директива 2014/23/ЕС за възлагане на договори за концесия и на Регламент 2015/1986 за установяване на стандартните формуляри за публикуването на обявления в областта на обществените поръчки, в „Официален вестник“ на Европейския съюз ще бъде публикувано обявление за концесията. След публикуване на обявлението цялата документация за концесията ще бъде публикувана на интернет страницата на Министерството на транспорта, информационните технологии и съобщенията и достъпът до нея ще е пълен и безплатен.
Прочети още: Летище Пловдив вече в процедура за концесия. Топ критерий при избора ще са приходите за бюджета
Политици кръжат на метли над „Летище Пловдив“, концесионерът иде!


title: Днес е празник на Йосиф, на бащата и бъдещия татко

maintext:
На втория ден от Коледа, 26 декември, в България се отбелязва Денят на бащата. Това е празник, на който се чества бащинството и родителските грижи на мъжете, точно както на Деня на майката се чества майчинството.
Обикновено на този ден се правят подаръци на бащите и семейството празнува заедно през деня. Празникът прославя бащите и бъдещите бащи. В повечето страни Денят на бащата е светски празник. Той съществува навсякъде по света, но се отбелязва на различни дати.
Православната църква го чества на 26 декември. В този ден християнството отбелязва паметта на Св. Йосиф Обручник, на цар Давид като славен родоначалник на Иисуса Христа и на Яков, брат Божий, пръв християнски епископ на Ерусалим.
Според католическата традиция, празникът се чества на деня на св. Йосиф — 19 март. В Аржентина, Великобритания, Венецуела, Индия, Ирландия, Канада, Китай, Словакия, САЩ, Турция, Франция, Холандия, Чили, Швейцария, Южна Африка, Япония и други страни Денят на бащата се отбелязва през третата неделя от месец юни. В Русия път празникът се чества на 23 февруари – Ден на защитника на отечеството, военен празник, считан от мнозина за ден на мъжа.
В последните години широка популярност добива американският вариант, който е тържествено отбелязан за първи път във Вашингтон през 1909 година. Но, едва през 1972 година президентът Ричард Никсън го обявява за официален празник.
Обикновено на този ден се правят подаръци на бащите и семейството празнува заедно през деня.


title: Античният театър в Пловдив избран за най-чудната историческа атракция у нас

maintext:
Античният театър в Пловдив бе избран за най-значимата културно-историческа атракция на страната в конкурса „Чудесата на България„, организиран от „Стандарт“. На тържествена церемония в Националния исторически музей в София бяха връчени снощи наградите на победителите в кампанията.
Пловдивският античен театър спечели вота на читателите в конкуренция с пещерата „Магурата“ край Белоградчик“ (второ място) и Античния и средновековен град в Сандански (трето място за Епископска базилика – Архитектурно-строителен паметник на културата). Заместник-кметът по култура и туризъм Амелия Гешева благодари от името на кмета на община Пловдив, инж. Иван Тотев, и целия екип на общината за прекрасната инициатива. „Бих искала да пожелая на колегите – представители на местната власт, да не губят ентусиазма си и да знаят, че никога един бюджет не е малък, когато трябва да се покажат „Чудесата на България“.
В категория „Открития“ на първо място беше класиран древният град Мисионис край Търговище, в конкуренция с балнеокомплекса Акве калиде (второ място за община Бургас) и античният град Хераклея Синтика до Рупите (трето място за община Петрич).
В категория „Съкровища“ спечели Рогозенското съкровище (община Враца), в конкуренцията на Преславското злато ( второ място за община Преслав) и Съкровището от Летница (трето място за община Ловеч).
В категория „Музеи“, първото място спечели Музеят на София, второто място отиде при Музея на розата в Казанлък, третото за Музея на бойната слава в Ямбол.
Националният исторически музей, домакин на събитието получи наградата „Музей на музеите“.
През следващата 2017 г. в кампанията ще бъде добавена и категория за православните храмове. По този случай, епископ Сионий от Троянския манастир получи награда за „Манастир на годината“
Градовете Созопол и Банско станаха лятна и зимна „Туристическа дестинация 2016“ номер едно на страната. Замъкът в Равадиново е лятна атракция номер едно.
Посланикът на Азербайджан у нас Н.Пр. г-жа Наргиз Гурбанова получи награда за „Меценат на 2016 година“ за изключителния й принос за реставрацията на великотърновския „Трапезица“.
Награда за Дарител на вярата беше връчена на премиера в оставка Бойко Борисов от Светия синод – за положените усилия за реставрацията и опазването на манастирите и храмовете в страната.


authors: Агро Пловдив

title: Религиозните празници извън православието през 2017 г. Кой кога празнува

maintext:
Правителството определи дните на религиозните празници през 2017 г. на вероизповеданията, различни от източноправославното. Датите са съгласувани с ръководствата на религиозните общности в България. Съгласно Кодекса на труда и Закона за държавния служител, служителите и работниците от тези вероизповедания могат да ползват по свой избор част от платения си годишен или неплатен отпуск за религиозните празници.
Празниците на Католическата църква у нас са 17 април – вторият ден от Великден, 29 юни – „Св. Св. Апостоли Петър и Павел”, 1 ноември – „Вси Светии”, и 8 декември – Непорочното зачатие на Света Богородица.
Мюсюлманското вероизповедание ще отбележи Рамазан байрам на 26 и 27 юни, Курбан байрам на 1 и 4 септември и Рождението на Мохамед на 29 ноември.
За религиозната общност на евреите празниците са на 11 април – Песах, 21 септември – Рош Ашана, 30 септември – Йом Кипур, и Сукот – на 5 октомври.
Арменската апостолическа православна църква ще празнува Рождество Христово на 6 януари, Сретение Господне – на 14 февруари, Св. Вартан – на 23 февруари, Възкресение Христово – на 16 април, Кръстовден – на 17 септември и Свети Будители Св. Сахак и Св. Месроп – на 14 октомври.
Празничните и почивните дни за обществото „Бяло братство” са 22 март – Ден на пролетното равноденствие, Рождението на Учителя Петър Дънов – 12 юли, Съборните дни – 19, 20 и 21 август, и Денят на кончината на Учителя – 27 декември.
Последователите на Църквите на адвентистите от Седмия ден имат на разположение шест съботни дни, ако според трудовия им или служебен договор са задължени да работят в тези дни. Свидетелите на Йехова в България отбелязват Възпоминанието за смъртта на Исус Христос на 11 април и Конгресни дни на 27-30 юли, а празникът за евангелските църкви е Денят на реформацията – 31 октомври.
Обществото за Кришна съзнание отбелязва Гаура Пурнима на 12 март, Рама Навами на 5 април, Нарасимха Чатурдаши на 9 май, Ратха Ятра – на 25 юни, Кришна Джанмащами на 15 август.
Последователите на Диамантен път на будизма – България, ще празнуват на 9 юни Весак – ден на раждането, просветлението и паранирваната на Буда Шакямуни. Будистката общност в България отбелязва Деня на Буда на 10 май, Нова година на 27 февруари, Денят Дхарма на 7 август и Денят Бодхи на 8 декември.


authors: Агро Пловдив

title: НАП отчете рекордна събираемост на данъци и осигуровки, МФ - безпрецедентен фискален резерв

maintext:
Националната агенция по приходите (НАП) отчете рекордно висока събираемост на данъци и осигуровки през 2016 г. До края на годината се очаква тези приходи да са 17.6 млрд. лв. Те ще са с близо 2 милиарда лева повече спрямо 2016 г.
Увеличените приходи бележат над 3.5 млрд. лв. ръст спрямо 2014 г. или над 25% повече приходи. „Подобен резултат не е постиган в историята на НАП“, посочва агенцията.
Приходите от ДДС достигат 5.4 млрд лв., което представлява ръст от над 1 млрд лв. спрямо миналата година.
Приходите от осигурителни вноски (социални и здравни) достигат 7,3 млрд лв.. Увеличението тук е с над 500 млн. лв. спрямо година по-рано. Над 105 млн. лв. от ръста се дължат на повишение в постъпленията от здравноосигурителни вноски.
В същото време свой годишен отчет публикува на страницата си в интернет и финансовото министерство. В него се посочва, че фискалният резерв към края на ноември е в размер на 14.3 млрд. лв., в т.ч. 12.6 млрд. лв. депозити на фискалния резерв в БНБ и банки и 1,7 млрд. лв. вземания от фондовете на Европейския съюз за сертифицирани разходи, аванси и други. Ако към тази сума се прибави и вземането по заема към ФГВБ (Фондът за гарантиране на влоговете в банки) в размер на 1.675 млрд. лв., фискалните буфери във фискалния резерв биха се увеличили до близо 16 млрд. лв.
„На база на тези данни може да се обобщи, че наличният безпрецедентен по размер ресурс в обхвата на фискалния резерв гарантира буфер в случай на непредвидени шокове, което минимизира рисковете за негативно развитие на показателите по държавния дълг в средносрочен хоризонт“, се казва в отчета. Поради тази причина с рамката на ЗДБРБ (Закона за държавния бюджет на РБ) за 2017 г. не се предвижда нова емисия на международните капиталови пазари през 2017 г., като падежиращите в юли 2017 г. 5 годишни облигации, емитирани през 2012 г., в размер на 1,86 млрд. лв. ще бъдат изцяло обезпечени за сметка на наличен ресурс във фискалния резерв.


authors: Агро Пловдив

title: Напусна ни Красимир Давчев, директорът на Пловдивската стокова борса

maintext:
Изпълнителният директор на Пловдивската стокова борса Красимир Давчев внезапно почина, съобщиха негови близки. През месец май догодина той щеше да стане на 64, но не доживя.
Краси Давчев бе чест събеседник на АгроПловдив – изключително ерудиран в сферата на борсовата търговия и винаги готов да се отзове, когато имаме въпроси. Той пръв в страната инициира създаването на стокова борса още през 90-те години и благодарение на него Пловдивската се появи първа, по-късно се родиха Софийската и Русенската.
Един от най-интелигентните и умни мъже на Пловдив и страната, Краси Давчев имаше феноменална способност да помни цифри – цени на борсовите стоки отпреди години до вчера, количества продукция в бушели или тонове, годишното производство на земеделски култури в страната… Нямаше нужда от справки – всичко бе подредено в главата му. Мислеше толкова бързо, че слушателите имаха нужда от почивка, за да осмислят казаното.
В един от последните ни разговори, той сподели, шегувайки се, че като възпитаник на университет в Полша имал право да получи според тяхната система минимална сума като добавка към българската си пенсия, когато дойде времето да се пенсионира. Случайно го беше разбрал от свой приятел и му беше приятно не заради парите, а заради удоволствието да почувстваш социалните жестове, макар и на друга държава. Възпитаник е на Пловдивската английска гимназия.
Краси бе пионер и в създаването на електронна борса. Бе положил доста усилия да накара зърнопроизводителите да търгуват на Пловдивската (вече преименувана като Национална) стокова борса. Но удари на камък заради всемогъщата сива икономика в страната.
От няколко години преподава като доц. Давчев маркетинг във Висшето училище по агробизнес и развитие на регионите и Университета по хранителни технологии в Пловдив.
АгроПловдив поднася искрените си съболезнования на семейството.
Мир на душата му!
Прочети още: Монография за маркетинговите злодеи издаде Красимир Давчев


authors: Агро Пловдив

description:
Снимката е с илюстративен характер

Нова търговско-промишлена зона ще има край град

title: Бивш депутат и партньори създават нова индустриална зона край Раковски

maintext:
Нова търговско-промишлена зона ще има край град Раковски, област Пловдив. Собствениците на терена, където преди години е имало селскостопанско летище, са предприели необходимите процедури за създаване на зоната. Инвеститори са физическите лица Чавдар Стойчев, Асен Атанасов, Мария Петрова и Владимир Дончев. Дончев бе депутат от НДСВ при управлението на Симеон Сакскобургготски. Площта, върху която ще се ситуира зоната е 110 декара и първоначалното намерение на собствениците е тя бъде разделена на 10 парцела, които ще се продават. От години някогашното летище пустее.
„Закупихме преди около три години земята от физическо лице“, поясни пред АгроПловдив Владимир Дончев. Той добави, че не знае кой е приватизирал навремето летището, което вероятно вече е препродадено няколко пъти. От общината също не можаха да кажат кой е първият купувач, тъй като имотът не е бил общинска собственост.
„Ние – аз и другите хора, които сега притежаваме земята, решихме, че е добре да подготвим терена на бъдеща търговско-промишлена зона, тъй като инвестиционният климат около Пловдив е много добър. Съществуващата индустриалната зона до Раковски вече е със запълнен капацитет и според наши наблюдения се търсят свободни терени“, посочи Дончев, който е адвокат по професия.
В инвестиционното предложение на собствениците на земята под летището е посочено, че ще се обособят урегулирани поземлени имоти с площ до 20 дка, вътрешни обслужващи пътища., площадкови ВиК и ел.мрежи. На мястото могат да се изграждат както промишлени предприятия, така и животновъдни сгради.